Kakawin Nītiśāstra/Pupuh 14
Pupuh XIV – kusumawicitra

1. 
ika hulahĕn ring śiśu ya ta sikṣān
pagĕha ri kābhyāsaning aji tan len
apan ikanang yowana wiṣayābwat
ya tika sĕḍĕngning tuha muni wrĕtti

2. 
kunang i ḍatĕngnya ng mṛta tĕpĕt ambĕk
atutura ring yoga tayaning ātma
taki-taki tosön pakĕkĕsa sang wruh
wĕkasanikāng tan hana juga tosön

3. 
satata musuhning mangarĕki widya
ṣaḍ ika wilangnyengĕtakĕna denta
ulahing alĕswa malanika māgöng
apituwi sang wyāsana ya ri duṣṭa

4. 
nguni-nguni yan wwang gĕring atirukṣa
‘pituwi sĕḍĕng rāga taruṇa manwam
kimuta yadin wwang satata daridra
lawan ing ulah dyah ta saha nitādi

5. 
kunang ika yan wwang mana ya kĕnewĕh
manahika pakṣa druhaka sadarpa
taman agawe śobhita ring awaknya
kasih-arĕpi lwir kusumawicitra

6. 
pangawasaning ṣaḍripu ya ta mangde
pamurung i śāstrāgama yan apingging
ingĕt-ingĕtĕn rehnya ya ta gĕgönta
apuwara śīrṇā hilanganikang twas

7. 
catur angilang śakti ta yan awak tan
raray, i sĕḍĕngning mangaji tan erang
nara kasih-arṣa mri rĕbut i bhukti
lawan ing ulah dyah ta saha nitādi

8. 
nara mapacārārĕbut apapakṣan
alah-amĕnang tan rinasan irangnya
sadulu-dulurnyātiśaya paḍākral
huwus ika rehnyeti kajar ing śāstra

Nītiśāstra
]]
Pupuh 14